Document ID: 32010R0983
Publication Date: 2010-11-03

Content:
REGOLAMENT TAL-KUMMISSJONI (UE) Nru 983/2010
tat-3 ta’ Novembru 2010
li jemenda r-Regolament (UE) Nru 185/2010 li jistipula miżuri dettaljati għall-implimentazzjoni tal-istandards bażiċi komuni dwar is-sigurtà tal-avjazzjoni
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 300/2008 tal-Parlament Ewropew u tal-Kunsill tal-11 ta’ Marzu 2008 dwar regoli komuni fil-qasam tas-sigurtà tal-avjazzjoni ċivili u li jħassar ir-Regolament (KE) Nru 2320/2002 (1), u b'mod partikolari l-Artikolu 4(3) tiegħu,
Billi:
(1)
Skont ir-Regolament tal-Kummissjoni (KE) Nru 272/2009 tat-2 ta' April 2009 li jissupplimenta l-istandards bażiċi komuni dwar is-sigurtà tal-avjazzjoni ċivili stabbiliti fl-Anness tar-Regolament tal-Parlament Ewropew u tal-Kunsill (KE) Nru 300/2008 (2), il-Kummissjoni tirrikonoxxi l-ekwivalenza tal-istandards tas-sigurtà tal-avjazzjoni ċivili tal-pajjiżi terzi bil-kundizzjoni li jintlaħqu l-kriterji stipulati f'dak ir-Regolament.
(2)
Il-Kummissjoni vverifikat li l-Istati Uniti tal-Amerika tissodisfa l-kriterji stipulati fil-Parti E tal-Anness għar-Regolament (KE) Nru 272/2009.
(3)
Il-Kummissjoni għandha, mingħajr dewmien, tinnotifika lill-awtoritajiet nazzjonali xierqa responsabbli mis-sigurtà tal-avjazzjoni jekk ikollha xi tagħrif li jissuġġerixxi li l-istandards tas-sigurtà applikati mill-pajjiżi terzi li jkollhom impatt sinifikanti fuq il-livelli ġenerali tas-sigurtà tal-avjazzjoni fl-Unjoni mhumiex iktar rilevanti għall-istandards bażiċi komuni dwar is-sigurtà tal-avjazzjoni.
(4)
L-awtoritajiet xierqa tal-Istati Membri għandhom, mingħajr dewmien, jiġu nnotifikati meta l-Kummissjoni jkollha informazzjoni kredibbli dwar l-azzjonijiet meħuda sabiex jistabbilixxu mill-ġdid l-ekwivalenza tal-istandards rilevanti tas-sigurtà tal-avjazzjoni inklużi miżuri ta' kumpens applikati mill-pajjiż terz.
(5)
Ir-Regolament tal-Kummissjoni (UE) Nru 185/2010 (3) għalhekk għandu jiġi emendat skont dan.
(6)
Il-miżuri pprovduti f’dan ir-Regolament huma skont l-opinjoni tal-Kumitat dwar is-Sigurtà tal-Avjazzjoni Ċivili,
ADOTTAT DAN IR-REGOLAMENT,
Artikolu 1
L-Anness għar-Regolament (UE) Nru 185/2010 għandu jiġi emendat skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-1 ta' April 2011.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-3 ta’ Novembru 2010.

Metadata:
Eurovoc Level 1 Categories: 100158
100154
100161
Eurovoc Level 2 Categories: 100237
100283
100241
100261
100282
100279
Eurovoc Level 3 Categories: 2079
2119
4505
6205
2106
3641
2494
2200
7207
1615
All Eurovoc Categories: 3648
4408
5234
5887
888